ROBIN LIM

VÁRANDÓSSÁG

Gyakorlati tanácsok és éltető
receptek a babavárás időszakára

A könyv az alábbi művek alapján készült:

Robin Lim: The Ecology of Gentle Birth,
Half Angel Press, Ubud, Bali, 2016.

Robin Lim: Eating for Two – Recipes for Pregnant
and Breastfeeding Women,
Celestial Arts, Berkeley, Toronto, 2004

Copyright © 2004 Robin Lim

Copyright © 2016 Robin Lim

Illusztrációk © Loretta Viscuso, Gede Robi Supriyanto

Hungarian editon © Open Books, 2022

Hungarian translation © Fónagy Zsófia, 2022

Összeállította Tesfay Sába

Fordította Fónagy Zsófia

Illusztrációk Loretta Viscuso, Gede Robi Supriyanto (72–76. oldalak)

A Mint gyermek, hála-felekezetű című verset N. Kiss Zsuzsa fordította

A fordítást szakmailag ellenőrizte Béres Edina

Felelős kiadó Halmos Ádám

Felelős szerkesztő Tesfay Sába

Olvasószerkesztő Takács Andrea

Műszaki szerkesztő Kovács Balázs Sándor

Tördelés Sólyom Melinda

Elektronikus formátum
Békyné Kiss Adrien

ISBN 978-963-572-092-7

A sorozat további könyvei:

ROBERT LIM: Gyermekágy

DAN BUETTNER: A hosszú élet titkai

DAN BUETTNER: A hosszú élet ízei

Tartalom

Előszó

1. FEJEZET
HARMÓNIÁBAN A TERMÉSZETTEL

Bali filozófia a gyengéd születésről

Van szerepe az örömnek a boldog kisbabák születésében?

A hármak ereje

2. FEJEZET
TUDATOS FOGANTATÁS

Termékenység

Így választja ki az „atyatermészet” a kisbabád nemét

3. FEJEZET
VÁRANDÓSSÁG

Szabad-e szeretkezni a várandósság alatt?

Álmok

Ezt kerüld a várandósság alatt

A várandósság kellemetlenségei, és amit ellenük tehetünk

4. FEJEZET
VÁRANDÓSGONDOZÁS

Ülő helyzetek, amelyekkel a megfelelő születési pozícióba hozhatod a kisbabádat

Kismamatorna

Ultrahang

Vizsgálatok a várandósság alatt

Várandósság harmincöt év felett

Mi történik, ha farfekvéses a kisbabám?

A kiírt időpont kérdése

A baba elvesztése

Ha a baba túl korán érkezik

5. FEJEZET
KETTŐ HELYETT ESZEL?

Az egészség megőrzése helyes táplálkozással a várandósság alatt

6. FEJEZET
EGÉSZSÉGES RECEPTEK A VÁRANDÓSSÁG ÉS GYERMEKÁGY IDŐSZAKÁRA

Reggeli

Gyümölcsök és italok

Saláták, zöldségek és köretek

Levesek

Főételek

Gabonák és hüvelyesek

Kenyerek

Rágcsálnivalók

Mártogatósok, szendvicskrémek és szószok

Desszertek bölcs nőknek

7. FEJEZET
ÚTRAVALÓ A SZÜLÉSHEZ

A szépség és az anyaság

A környezettudatos anyaság útján

Jegyzetek

Receptmutató

Minden anya, aki előttem járt, minden nagymama és ükanya sejtjeiben hordozta a tudást, hogy hogyan tud egészséges, erős, okos babát szülni. Vérük az én ereimben csörgedezik. Örököltem mélyen gyökerező, ösztönös ajándékaikat. Ez a várandósság sok-sok emberöltőnyi szeretetük bizonyítéka.

Előszó

A klímaváltozás korszakát éljük, amely minden egyes emberre és minden földi faj otthonára veszélyt jelent. Ha ez így van, mégis miért szülünk még mindig gyerekeket? Talán génjeinkbe van kódolva a hit, hogy minden egyes kisbaba újabb remény a túlélésre. Remény arra, hogy az ember, mint uralkodó faj, megnyitja szívét és elméjét a szülővé válás előtt, hogy újat teremtsen, és valódi megoldásokat találjon a világ számtalan problémájára. Minden ember képes valódi változásokat elérni. Erről szól a Várandósság című könyv. Hiszem, hogy a világbéke és a környezetbiztonság az anyaméhben kezdődik, és az anyák kebléből táplálkozik. Ez az anyaság: a világ legalapvetőbb, legfontosabb és legjelentősebb hivatása.

Meggyőződésem, hogy semmi nem teszi úgy próbára emberségünket, mint amikor új embert hozunk erre a világra. Az anyává válás egyben hőssé is tesz. A várandósság és a szülés, a gyermekágy, a szoptatás és a babáról való gondoskodás egyaránt rendkívüli teljesítmény. Az anyák szuperhősök. És mégis a leggyengédebb, legnyíltszívűbb, legszentebb feladatot végzik. Az anyaság a legédesebb ellentmondás.

Mindannyian álarcot és megannyi réteg védőpáncélt viselünk. Ha a társadalom kíméletlen kaptárában fenyegetést érzünk, túlélésünket valódi énünk ügyes álcázásával és védelmezésével biztosítjuk. Traumatizált szülés esetén ez már a születéskor elkezdődik. A gyerekkorban az első kritikus megjegyzéssel és megalázó élménnyel a páncél tovább vastagodik. Életünk során kifejlesztünk egy karaktert, akit éjjel-nappal játszunk, akinek álarca tökéletesen illik ránk, amíg mi is elhisszük, hogy ez az „animus”, amit az üzlet és túlélés „férfias” világában játszunk, a valódi énünk.

Várandósságod fizikailag egyszerre lehet csodálatos, gyönyörű és megterhelő. A vajúdás a hormonok és a genetikai memória, részeid és azon leckék komplikált tánca, amelyeket sejtjeid régen megtanultak. Ez az összetett egész, a „TE”, rajzolja meg a térképet, amit méhösszehúzódásaid, a kinyíló méhszáj és a tested követ, amikor utat enged gyermekednek, hogy leereszkedhessen medencéd csillagkapujába, áthaladhasson a szülőcsatornán, majd élettel és csodákkal tele kibukkanjon a világba. Pszichésen és spirituálisan a szülés az a pillanat, amikor levedlünk minden álarcot és védőréteget, amelyet életünkben magunkra erőltettünk. A vajúdást és a szülést egy hormonegyveleg vezérli, amelynek legfőbb összetevője az illékony oxitocin, a szeretethormon. Csak lényünk oxitocinban gazdag, meztelen és sebezhető, lágy, megadó, erős, elszánt és csiszolatlan lényege tud természetesen megszülni egy gyereket.

Minél erősebb és páncélozottabb valaki, annál hosszabb és nehezebb lesz számára a szülés. És ezzel nincs is semmi baj. Az anyává válásnak nincs helyes vagy helytelen módja. Minket, embereket, kis és nagy traumáink arra tanítanak, hogy szorosan kapaszkodjunk védőrétegeinkbe. De az anyasághoz vezető útnak csak akkor tudunk nekivágni, ha ezeket elengedjük. Napjainkban nem egyszerű nőnek lenni: a vélt és valós fenyegetések árnyékában sokszor félelem kíséri a szülést. De a nők minden félelemnél erősebbek és elszántabbak.

Az idők során a születés őrei (bábák, szülésznők, orvosok, dúlák, anyák, nagymamák és családtagok) megtanultak védőhálót szőni a várandós kismama köré, hogy az mindent elengedve, önfeledten szülhessen.

A hihetetlenül fejlett szülési technológia – a gyorsított és a műszerrel segített szülés, a császáros szülés és az érzéstelenítéses szülés – mind modern megoldás arra a „problémára”, hogy a nők nem érzik magukat eléggé biztonságban ahhoz, hogy elengedjék magukat, és hagyják, hogy a szülés magától bontakozzon ki. Ezt a „problémát” sokszor a kötelező eljárások, az egészségügyi dolgozók és a szülés helyszíne teremti meg. A gyerekszülés során fellépő nehézségeket sokszor az okozza, hogy az oxitocin, az illékony szeretethormon, nem tud szabadon áramlani. Manapság egyre több nő szül erőszakos beavatkozás árán, mert a szülést vezető személy úgy ítéli meg, hogy túl hosszú, vagy elakadt a folyamat. Időre és gyakorlatra van szükség, hogy animusunk erődjét sikeresen megostromoljuk. Az ellazulás és szülés gyengéd folyamatát egyes egészségügyi szakemberek, akiknek célja a mi biztonságunk (és persze a pénzkeresés) „túl kockázatosnak” ítélik. A technológiával teli, félelemmel átitatott légkörben a természetes szülés egyre ritkább és veszélyeztetettebb.

Csodálom az édesanyák azon apró hányadának bátorságát, akiknek valóban császármetszésre van szükségük. Le a kalappal, bátor édesanyák! Ha bölcsen alkalmazzák – olyankor, amikor valóban szükség van rá –, a császármetszés életet menthet. Ha úgy érzed, hogy indokolatlanul történt a császármetszésed, a gyógyító válasz – az egyetlen válasz – a szeretet. Senkinek sem lenne szabad úgy éreznie, hogy kudarcot vallott vagy nem felelt meg, amiért császármetszéssel született a gyermeke. Megszülte a babát. Lehet, hogy nem úgy zajlott le a szülés, ahogy azt az édesanya megálmodta, eltervezte… de mégis szülés volt. Egy csoda.

A természetes szülés nem mítosz, a legtöbb nő képes rá szerető és szakképzett szüléskísérők (bábák, orvosok, dúlák, szülésznők és odaadó családtagok) támogatásával. Nem állítom, hogy mindig van könnyű válasz vagy megoldás. Azt vallom, hogy jövendőbeli anyaként hozzá kell tudnod férni a benned rejlő tudáshoz az anyasághoz vezető utazás során. Ha felfedezed őt, a valódi énedet, nem számít majd, hogy alakul a szülésélményed – az mindenképpen úgy lesz rendben neked és kisbabádnak.

Találkozhatsz nehézségekkel, és el is tudod őket engedni. Erre először szülő anyaként éppúgy képes vagy, mint tapasztalt édesanyaként. Segítséggel akkor is sikerülhet, ha korábban már szültél császármetszéssel.

Az első lépés a várandóssággal, vajúdással és szüléssel kapcsolatos félelmeid beismerése és elengedése. Kezdd el lebontani az erődöt, és valódi éned rétegről rétegre előbukkan majd. Ez a valódi én tele van szeretettel és törődéssel. Ez az a Te, akit a kisbabád az anyukájának választott.

A várandósgondozásnak nem az ijesztgetés a célja. Keress olyan bábát és/​vagy orvost, aki a tudását megosztva biztonságot nyújt komplikációktól mentes várandósságod során. Vedd körül magad olyan barátokkal, rokonokkal és egészségügyi szakemberekkel, akik hisznek benned. A benned lakozó tudás felelevenítésével a legtöbb várandósságot kísérő kellemetlenség megszűnik és felszabadul, és minden bizonnyal egészségben hordhatod ki a gyermekedet.

Ez a könyv az erőd lebontásában és a védőmechanizmusok elengedésében hivatott segíteni neked, hogy megindulhasson benned az oxitocin szabad áramlása. Készítsd fel szívedet, hogy valódi énedbe öltözve részt vehessen a szülésélményedben, készen arra, hogy a természet terve szerint kitáruljon és anyává váljon. Azzal, hogy tudatosan felkészülsz a kisbabád földre segítésére, hatalmas lépést teszel a Földanya meggyógyításáért. Az ég áldjon.

2014 augusztusában nyolcezer méter magasan a Fülöp-szigetek felett és 2015 karácsonyestéjén egy kisbaba fogadására készülve, repülőúton Baliról Costa Rica felé

IBU ROBIN LIM

1. FEJEZET

Harmóniában a természettel

Ez a könyv azért íródott, hogy téged, az anyaság küszöbén álló anyát arra inspiráljon, hogy bölcs nővé válj. Abban hivatott segíteni, hogy felébreszd a benned rejlő isteni tudást. A születés kísérőinek – a bábáknak, dúláknak, nyíltszívű orvosoknak, szülésznőknek és családtagoknak – meg kell tanulniuk támogatni az anyaság legtermészetesebb formáját, amely erőt ad az anyának, és segít neki felismerni saját értékét, mint ember, anya, és a társadalom létfontosságú tagja. Minél természetesebb módszerekkel élsz a várandósság, vajúdás és szülés alatt, a gyermekágyi időszakban és amíg szoptatsz, annál egészségesebb leszel te és a kisbabád is. Minden egészséges anyával egészségesebbé válik maga a Földanya is. Érdemes küzdeni azért, hogy kis ökológiai lábnyomot hagyhassunk hátra a földön. Bolygónk beteg, s nekünk kell meggyógyítanunk, hogy a jövőben otthont adhasson a kisbabádnak és a többi gyereknek. A környezet minden új technológiáért busás árat fizet. Minden döntésed szerepet játszik bolygónk túlélésében. Még az is hatással van világunkra, hogy milyen pelenkát használsz – textilt, vagy „eldobhatót”. Az eldobható pelenkák valójában nem „dobhatók el”: nem bomlanak le, csak egy időre eltűnnek a szemünk elől, és súlyosan terhelik környezetünket.

Amikor a várandósság és a gyermekszülés természetes módját választod, megtanulod tisztelni az Anyatermészet, Időatya és a szeretet testedben munkálkodó erejét. A magzat megfoganása, a baba növekedése a méhedben, a szülés, a gyermekágy, a szoptatás és a gyereknevelés a fennmaradásunk szent csigalépcsőjének foka. Ez az ajándék, ez az életteremtő erő a természettel összhangban működik a legjobban.

Az összhang a várandós nő számára azt jelenti, hogy ő és családja gondoskodik az egészségéről, s a benne növekvő kisbaba minden igényét kielégíti. Ahhoz, hogy a várandós nő és babája egészséges maradjon, a kismamának friss levegőt kell szívnia, friss vizet kell innia, és természetes, egészséges ételeket kell fogyasztania. A szeretet az a titkos hozzávaló, amelynek segítségével sejtjeinkbe beépülnek a tápanyagok. Vannak emberek, akik szó szerint éhezik a szeretetet, éppúgy, ahogy a Földanya éhezi a gondoskodást.

A várandós kismamáknak meg kell találniuk az egyensúlyt a kímélő testmozgás és tevékenységek, például a munka, játék, imádkozás és a pihenés között. Minden várandós nő egészséges, boldog, intelligens és kreatív gyerekről álmodik. Ezt a könyvet ennek az álomnak ajánlom. Az egészséges anyukáknak gyakrabban születik egészséges kisbabájuk, kisbabáink, gyermekeink otthona pedig csak egy egészséges bolygó lehet.

Bali filozófia a gyengéd születésről

Tri Hita Karana… A jó egészség három alappillérén nyugszik Bali lakóinak életfilozófiája. Ezek az alapelvek a következők: harmónia az emberek között, harmónia a környezettel és a lélek harmóniája.

A Bumi Sehat Alapítványnál Balin, Aceh tartományban és a Fülöp-szigeteken a Tri Hita Karana életszemlélet szerint gyakoroljuk a gyengéd születést. Nem csupán az egészségügyi ellátás részének tartjuk a bábai gondoskodást, hanem egy olyan utazásnak, amit három lábon, azaz három alapelv betartásával teszünk meg:

• harmónia az emberek között – a józan tudomány (melyet ember embernek teremtett) használata bölcsen, csak szükség esetén;

• harmónia a környezettel – az Anyatermészet és Időatya születéssel kapcsolatos terveinek tiszteletben tartása;

• a lélek harmóniája – ezt Indonéziában adatnak hívjuk. A várandósság és gyermekszülés vonatkozásában az adatot azzal érjük el, hogy hiszünk az anya belső tudásában és a babában. Megerősítjük a várandós anya személyes kapcsolódását a Teremtővel, ezáltal biztonságot nyújtunk számára. Ez a várandósgondozás és a lélekébresztő szülés mandalájának közepe.

Balin az egyensúlynak mindennél nagyobb jelentőséget tulajdonítunk, hiszen az egyensúly beteg bolygónk egyetlen reménysége. Hiszem, hogy ha a kórházban dolgozó és kisbabákat otthon vagy születésközpontban világra segítő szüléskísérők, s azok, akik az országok egészségügyi jogszabályairól döntenek, mind megtalálják az egyensúlyt kapcsolataikban – az emberekkel, a természettel és a Teremtővel –, világunk egészsége és békéje helyreáll.

Van szerepe az örömnek a boldog kisbabák születésében?

Igen!

A várandós nőknek és a jövendőbeli anyáknak leginkább szeretetre, boldogságra és gondoskodásra van szükségük. A kortizol egy lassan ható hormon, amelynek a várandósság alatt játszott szerepét tudósok is tanulmányozzák. Ha valaki depressziós, szorong, gyászol, stressznek van kitéve vagy boldogtalan, a teste több kortizolt termel. Tudjuk, hogy a kortizol gátolja a magzat növekedését és aktivitását, sőt még a baba agyának fejlődését is károsíthatja. Kisbabád egészségére és intelligenciájára jelentős hatással van a várandósság alatti érzelmi állapotod. Az ifjú jövendőbeli apukának vagy az anya párjának (nem minden család egyforma) mindig azt tanácsolom: „Ha egészséges, boldog, okos babát szeretnél, nevettesd meg a párod!” A boldogság valódi gyógyír a léleknek, és erősíti a fejlődő baba testét, elméjét és lelkét.

Amikor a negyedik babámat vártam, egyedülálló anya voltam. Addig ismert életem darabjaira hullott, és nagyon is tudatában voltam annak, milyen hatással lehet fejlődő gyermekemre a szomorúság, amit érzek. Tudatosan úgy döntöttem, hogy kiélvezem a boldog perceket, a vidámság pillanatait. Azt reméltem, azzal, hogy ezekre a pillanatokra koncentrálok, és engedem, hogy beragyogjanak, semlegesíthetem a stresszt és a bánatot. Megtapasztaltam, hogy jobban ki tudom élvezni a boldogság apró mozzanatait, ha nem akarom az összes problémámat egyszerre megoldani. Mosolyogtam, sőt még nevettem is. Felvillanyozott, ha a kislányom új szót tanult, vagy ha a fiam megtorpant, hogy egy földigiliszta segítségére siessen. Örvendeztem, amikor legidősebb gyermekem segített a zöldségeskertet beültetni. Menedékre leltem bábám ölelésében és az ígéretében: „Sok jó áll még előtted.” Ha a boldogtalanságra koncentráltam volna, a viharfelhők beárnyékolták volna változó, bővülő családom apró csodáit. Negyedik szülésem csodálatos volt, és a fiam, Zion mára felnőtt. Minden tekintetben ragyogó ember.

A nők boldogságában fontos szerepet játszik az önszeretet és saját szépségünk méltányolása is. Én minden napomat egy kis imával és életem csodáinak elismerésével kezdem és zárom: köszönetet mondok a családomért, az otthonomért, a falumért, a napért és az esőért, amitől az ételünk nőni tud, a levegőért, amit lélegzünk, a kertemért és az egészséges és gyönyörű testemért.

Amikor meglátod magad a tükörben, próbáld meg mindig elmondani magadnak ezt az egyszerű kis áldást: „Olyan gyönyörű vagy. Szeretlek.”

A szeretet tápanyag. Próbáld vele körülvenni magad. A szeretet az a titkos hozzávaló, amitől ízletesebb az étel, jobban emésztünk, és hatékonyabban vesszük fel az ételből a vitaminokat és ásványi anyagokat. A nap, az eső, a szél, a föld és a termelők szeretetet öntenek a zöldségekbe, amik az asztalunkra kerülnek. Amikor szeretettel élvezzük ezt a bőséget, az élet körforgásáról gondoskodunk.

A bölcsesség és empátia, ami a nőt szülés közben ösztönösen átjárja, a gyógyulás és megértés forrásává teheti őt más nők számára is.

STEPHEN GASKIN

A hármak ereje

A háromlábú szék göröngyös talajon is biztosan áll. Hiszem, hogy az anyaság szemléletének is három lábon kell állnia. Ez a három láb a kultúra, a természet és a tudomány tisztelete. Bábaként, dúlaként, anyaként, nagynéniként és nagymamaként akkor érzem úgy, hogy hatékonyan kísérem az édesanyát a várandósság, vajúdás, szülés és gyermekágy időszakai alatt, ha alázatosan fejet hajtok a gyógyítás három arca – a kultúra, a természet és a tudomány – előtt.

Földünk oly sok gyönyörű, sokszínű kultúrának ad otthont. A nő gondolkodását is a saját kultúrája határozza meg. Ehet-e bizonyos ételekből? Szeretné-e, ha sok rokon venné körül vajúdás és szülés közben? Vagy inkább zárt ajtók mögött szülne? Csendre vagy izgatott csevegésre vágyik a szülőszobában? Ha a nő a szíve mélyén biztosan tudja, hogy elmondhatja majd a szülését segítő és erősítő imákat, minden egyszerűbben zajlik. De ha úgy érzi, szégyenkeznie kell kultúrája miatt, vagy ha attól fél, mások ítélkezni fognak felette, az árthat a szülési folyamatnak. A család azzal segíthet legjobban, ha engedi a várandós kismamának, hogy kiválassza azt az egészségügyi szakembert és szülési helyszínt, ahol biztonságban, megértve és támogatva érzi magát. A Yayasan Bumi Sehat (Egészséges Földanya Alapítvány) születésközpontban Balin, ahol két évtizede bábaként tevékenykedem, hindu, muszlim, keresztény, buddhista, katolikus, zsidó és animista családokat egyaránt fogadunk és támogatunk. Sok-sok országból érkeznek hozzák nők. Legtöbbjük egyáltalán nem jómódú, sokan idevalósiak, de mind boldogan tapasztalják, hogy a Bumi Sehat Születésközpontban mindenki ugyanolyan szeretetteljes bánásmódban részesül. A Bumi Sehat bábái meleg légkört teremtenek, amelyben ítélkezés helyett mindenki támogatva érzi magát. A tiszteletteljes egészségügyi ellátás megteremtése a legfontosabb lépés a biztonságos anyasághoz.

Az anyasághoz vezető úton tiszteletben kell tartani a természetet, hiszen a szülés egy jól működő, ősi, természetes folyamat. Gondolj csak bele, milyen rengeteg ember él a földön. Hihetetlenül sikeres faj vagyunk. Hiszem, hogy az emberi faj sikerességének titka az, hogy szerelemre van szükségünk a szaporodáshoz, és szeretetre a természetes szüléshez. A szeretet terjesztése semmibe sem kerül! A szeretet szerves része a természet alaprajzának.

Az agyalapi mirigyünk által termelt oxitocin a szeretet hormonja. A szeretet az oxitocin esszenciája, ezt érezzük, amikor barátainkkal vagy családunkkal vacsorázunk, ez melengeti lelkünket, amikor éneklünk, egymás kezét fogjuk, vagy mélyen a lelki társunk szemébe nézünk. Sőt, bárki szeretetteljes pillantásának látványa felgyorsítja az oxitocin termelődését. A szeretet, illetve a szerelem kétségkívül a leggyengédebb, s egyúttal mégis leghatalmasabb erő a világon, hiszen a szerelem szexuális ösztönző erőnk is, és a szexualitás csodájának köszönhetően tudunk gyermeket szülni. A nemi vágyat a szeretethormon vezérli, a szerelem a kulcs a világunkba vezető egyetlen kapuhoz. A szeretet bolygóján élünk: kizárólag a szeretetnek köszönhetjük, hogy itt vagyunk.

Aki szeretetben érkezik a földre, az onnantól fogva egy szeretetben leélt életre van ráhangolva. Ez a kezdeti szeretet azután kiterjed a családunkra, barátainkra, közösségünkre, társadalmunkra, és felkészít bolygónk szeretetére és védelmére is. A szeretet táplálja az otthonunkat. A szeretet az egyetlen reménységünk.

Az oxitocin, természetéből adódóan, arra késztet minket, hogy szerelmeskedjünk és kisbabát vállaljunk. Miatta húzódik össze a méhünk vajúdás közben, ez a hormon vezérli a szülés gépezetét. Az oxitocin hatásának köszönhető, hogy az utófájások segítségével megszületik a méhlepény, és nem alakul ki súlyos gyermekágyi vérzés. Az oxitocin és a prolaktin – ez utóbbi az agyalapi mirigy elülső lebenyében termelődik – teszi tehetővé a tejtermelést, sok-sok más hormonnal és tápanyaggal együtt. Kisbabáink fogantatása, megszületése és táplálása a szeretethormon és sok más fantasztikus hormon testünkben lejtett, csodálatos táncának köszönhető.

Az állatok és az emberek hormonjai a vérükben, a növényekéi a nedvükben keringenek. A hormonok segítik a sejtek növekedését és regenerálódását. Így képesek a növények táplálni és meggyógyítani az emberek és állatok testét. A hormonok egészen apró, mikroszkopikus méretű, kristály kinézetű „fantomocskák” – és mégis ők szabályozzák a hangulatunkat, ők az életerőnk urai, és ők teszik lehetővé az élet táncát. Ennek tudatában nem is kérdés, miért kell tiszteletben tartanunk a természetet, amikor a várandós nőkről és kisbabáikról gondoskodunk.

A természet tisztelete azt jelenti, hogy természetes ételeket fogyasztunk, friss levegőt szívunk, friss vizet iszunk és kerülünk mindent, ami nem természetes. Amikor a bolygót véded, például úgy, hogy helyi ételeket és termékeket fogyasztasz, és szoptatni készülsz, azzal nemcsak a földnek, de a kisbabádnak is jót teszel. A saját magad és kisbabád biztonságát úgy tudod a leginkább garantálni, ha olyan szüléskísérőt (más néven egészségügyi szakembert), bábát vagy orvost választasz, aki dúlával dolgozik együtt és tiszteletben tartja a várandósság, a szülés, a gyermekágy, a szoptatás és a gyereknevelés természetes csigalépcsőjét.

Hogyan tudnánk a vajúdó anyatigrisen hüvelyi vizsgálatot végezni? Mi történne, ha ellés után elvennénk az anyamedvétől a bocsát?

HAJNALCSILLAG NŐVÉR,
CSEROKI BÁBA ÉS KATOLIKUS REMETENŐ

A tudomány segíti a bábák munkáját. Ha szükség van rá és bölcsen használják, a tudomány életet menthet. Én például nem tartom fontosnak, hogy előre tudjuk a baba nemét; szeretem a meglepetéseket. Persze, ha szeretnénk, modern világunkban ultrahangos vizsgálattal már születése előtt kideríthetjük kisbabánk nemét. Én azonban úgy gondolom, ez egy szent titok, hiszen a Teremtő sem tett ablakot a hasunkra – a találgatás pedig a móka része. Vészhelyzetek esetére alkalmazott szülészorvosunkat arra kérem, ha lehet, ne árulja el a pároknak a gyermekük nemét az ultrahangos vizsgálat során. Sőt, ha nincs olyan speciális helyzet, amely ezt indokolttá teszi, nem is szoktam javasolni a rutin-ultrahangvizsgálatot. Ha mégis szükség van rá, azt mondom: „Hála a tudománynak!”, és elvégezzük a vizsgálatot. A Bumi Sehatnál van ultrahangkészülékünk, de ritkán, kizárólag indokolt esetekben használjuk. Nem is próbáljuk meg kideríteni a kisbaba nemét, hacsak a pár nem szeretné mindenképpen megtudni. Néha szükségünk van a szülészeti orvostudomány segítségére ahhoz, hogy biztonságosan kísérhessünk egy kismamát a várandóssága alatt és a szülés során. A tudomány nagyon hasznos ajándék, ha a természetet és a kultúrát tiszteletben tartva alkalmazzuk. Bármilyen technológia előnyeinek felül kell múlniuk a kockázatait. A technológiát bölcsen, kizárólag szükség esetén lenne szabad használni.

Receptmutató

A Bali Buddha nyers trópusi pitéje

A Tündérkeresztanya pattogatott kukoricája

Aam vagy mangólassi

Adobo csirke

Alesia életmentő datolyaitala

Aloha töltelék

Álomtej elalváshoz

Amalia pinakbitreceptje

Amerikai almás pite

Amerikaipalacsinta-alaprecept

Aranyszínű mandulatej

Arroz caldo

Avokádós szendvics

Avokádós-csokis pite

Avokádós-kivis frissítő

Ázsiai burgonyasaláta

Ázsiai spenótsaláta

Bazsalikomos jeges tej

Becca reggeli tojáslepénye

Becca sárgarépavaja

Beccita csemegéje

Brokkolikrémleves

Bruce gyökérsörös amerikai palacsintája

Burgonya, ahogy Sophia készíti

Caree savanykás tőzegáfonya-lekvárja

Céklakrémleves

Céltábla

Chay-Chay répatortája

Christina almasalátája

Christina szpanakópitája

Citromos lencseleves

Citromos rizs

Cukkinis-kakaós kenyér

Csalántea

Dijoni zöld quiche, ahogy Christine készíti

Édes pogácsa

Édes-sós lila káposzta

Édesburgonyacsipsz

Egészséges amerikai palacsinta

Egyszerű ceviche

Egyszerű sült lazac

Élesztőskenyér-alaprecept

Fokhagymás rizs

Fokhagymás szendvicskrém

Gado-gado

Garam masala

Ghí

Gomasio, azaz szezámsó

Görögsaláta

Gyömbéres-csokis keksz

Gyömbértea

Hagyományos sütőtökös pite

Hannelore német téli káposztája

Hanoman csemegéje

Hemmerle nagypapa gyökérpüréje

Jeannine kedvenc szülés utáni receptje

Jeges hibiszkusztea

Judy csokidarabkás banánkenyere

Káposztasaláta

Karobos muffin

Kaszinótojás, ahogy Cresencia készíti

Kesudiós mangósaláta

Kesudiós sütőtökleves

Khichari

Kínai leves

Kinoa barna rizzsel

Koffeinmentes chai tea

Kókuszos rizs

Krémes édesburgonya tempével

Krémes spenót

Krumplileves szárított algával

Kukoricakenyér, ahogy Megan készíti

Kuktás alapfehérje

Lazacos hamburger

Libanoni burgonyasaláta

Loni és Michael fantasztikus csokis-tofus pitéje

Lumpia

Maggie édesburgonyája

Makadámdiós mártogatós

Málnalevéltea

Mandulás banánturmix

Mandulatej baba-mama mézeshetekre

Marie falafelreceptje

Marina kubai fekete babja

Marina leveles zöldjei

Marjan kedvenc céklareceptje

Maui csirke vagy tempe

Maui mézeskalács

Megan raitája

Melaszos pattogatott kukorica

Meleg siitakegomba-saláta

Mézes vaj

Miszoleves

Miszós pizzafeltét

Mozzarellás paradicsomsaláta

Müzli

Nasi kuning (sárga rizs)

Noël kedvenc csokis keksze

Nyári turmix

Olasz tofu

Olívabogyós-rukkolás quiche

Ötperces karfiol

Paneer nyári tökkel

Panjiri

Paradicsomleves esős napokra

Pástétom sült piros paprikából

Péntek reggeli tofus mártogatós

Pepitas paradiso

Pesto napon szárított paradicsomból

Pesto újdonsült anyáknak

Pestós-fetás pizzafeltét

Pitetészta

Rázva sütött szezámpasztás zöldségek

Reggeli rizs

Rizstej vörös rizsből

Saláta szerda estére

Santa Fe quiche

Sárgabarackos dúlaszeletek

Selyemtofus ital, ahogy Sammy készíti

Siitake gombás édesburgonya

Sinigang

Sós mángoldszivárvány

Spárgás szendvicskrém

Stroganoff tofu, ahogy Marci készíti

Surreal csemegéje

Sült alma, ahogy Sophia készíti

Sült rizs

Sült zöldségek orosz módra

Sült zöldségek, ahogy Ana készíti

Sürgősségi fehérjeszállítmány selyemtofuból

Sütőtökkrémleves

Sütőtökkrémleves siitakéval

Szardínia keksszel

Szezámmagos sült sárgarépa

Szivárványsaláta

Szülés utáni tea

„Tajvan utcái” paradicsomsaláta

Teljes kiőrlésű házi tészta

Telur Bali

Thai leves, ahogy Déjà készíti

Tofurántotta

Tofus csapcshe

Tofus zöldséggolyók

Tojásleves

Tökéletes főtt tojás

Tökéletes pizzatészta

Toni datolyagolyói

Uborkás raita

Unokaöcsém salátája

Vajúdótea

Világbajnok cékla

Wil erdei gyümölcsös morzsasütije

Zabkása

Zöldpaprikás omlett

Zöldségtekercsek napraforgóvajas szósszal